Nové znenie

Predkladacia správa

	Za biomasu sa považuje organická hmota rastlinného pôvodu, získaná na báze fotosyntézy. Pod biomasou teda rozumieme rastlinnú biomasu pestovanú na pôde, dendromasu, živočíšnu biomasu a vedľajšie organické produkty a organické odpady.

	Do biomasy určenej na energetické využitie sa vkladajú nádeje, že sa stane alternatívnym obnoviteľným energetickým zdrojom a postupne nahradí podstatnú časť miznúcich neobnoviteľných klasických zdrojov energie (ropa, zemný plyn, uhlie). Fosílne palivá sa významnou mierou podieľajú na tvorbe skleníkových plynov a následne na globálnom otepľovaní.

	Prognostický cieľ štátov EÚ predpokladá, že do roku 2010 sa vytvoria podmienky pre 12 % podiel energie z obnoviteľných zdrojov energie na celkovej spotrebe, čo korešponduje so závermi Kjótskeho protokolu.

	Predkladaný materiál nadväzuje na „Koncepciu využívania obnoviteľných zdrojov energie“, ktorá je schválená uznesením vlády SR č. 282 zo dňa 23. apríla 2003. Materiál bilancuje možnosti pri využívaní poľnohospodárskej biomasy pre priame využívanie v poľnohospodárskej výrobe. Súbežne uvádza ďalšie možnosti pri výrobe elektrickej a tepelnej energie dodávanej do verejných sietí.

	Predkladané návrhy opatrení pre zvýšenie záujmu o možnosti využívania biomasy budú spracované až po monitorovaní vplyvu platnej legislatívy na podporu využívania obnoviteľných zdrojov energie a biomasy. Návrh bude spracovaný v súčinnosti s Ministerstvom hospodárstva SR, Ministerstvom životného prostredia SR a zainteresovanými profesnými zväzmi a združeniami. Využijú sa pri tom aj regionálne energetické koncepcie na využívanie biomasy. 

	V neposlednom rade je treba zdôrazniť aj zvýšenú potrebu riešenia tejto problematiky v rámci vedeckovýskumnej činnosti. 

	Materiál bol prerokovaný v Porade ekonomických ministrov dňa 11. októbra 2004.